  Анжелика Тихонова корреспондент Удмуртиын, 4-тӥ коньывуонлы лыдпусъёсъя, коронавирус инфекци пумит вакциналэсь одӥг ке но люкетсэ 400 сюрс 993 адями пуктӥз ни. Со сярысь элькунысь тазалыкез утёнъя министерстволэн пресс-службаез ивортӥз. Со вакцинациез ортчыны быгатӥсь кунмуртъёс пӧлысь 43,3 процентэз луэ. 60 арессэс ортчемъёс пӧлын прививкаез 47 процентэз пуктӥз (142 сюрс 314 адями). Удмуртиын 354 сюрс 790 улӥсьёс вакциналэсь нырысетӥ люкетсэ басьтӥзы, соос пӧлысь 328 сюрс 160-эз – кыкетӥ люкетсэ но пуктӥзы но вакцинацизэс йылпумъязы ни. Со сяна, 46 сюрс 203 мурт одӥг компонентъем «Спутник Лайт» вакцинаез пуктӥзы. 4-тӥ коньывуонлы, элькунысь эмъюртъёсын куинь пӧртэм вакцинаос вань: «ГамКовидВак» («Спутник V») – 119 сюрс 851 доза; «ЭпиВакКорона» – 10 сюрс 333 доза; «Спутник Лайт» – 70 сюрс 469 доза. Пусъём, элькунын коллективной иммунитет кылдытон понна оглом 80 процентсэ улӥсьёслы прививка пуктыны кулэ (924 сюрс 245 адямилы). Вакцинациез улон интыя поликлиникаын яке Мер тазалыкъя но эм профилактикая центрын (Ижкар, Октябрьлы 50 ар нимо площадь, 21) ортчыны луэ. Прививка пуктон понна мылкыд карисьлы 18 арес тырмемын луыны кулэ. Сьӧре одно ик паспорт, СНИЛС но эм страхованиея полис кутоно. Тодэ вайытом, Удмуртиын коронавирус инфекци вӧлмонэн сэрен нош ик сюбегатонъёс кутӥзы. Тегъёс: Тазалык Ижкар Удмуртия коронавирус вакцина  